Diari Oficial de la Generalitat Valenciana


Sumari del DOGV 7329, del 31-07-2014 (2014/7267)

RESOLUCIÓ de 25 de juliol de 2014, de les direccions generals de Formació Professional i Ensenyances de Règim Especial, i de Centres i Personal Docent, per la qual es dicten instruccions en matèria d'ordenació acadèmica i d'organització de l'activitat docent dels conservatoris i centres autoritzats d'ensenyances artístiques professionals de música i dansa de la Comunitat Valenciana per al curs 2014-2015.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7329

Data del DOGV
:   31-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7267


Data del document
:   25-07-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 25 de juliol de 2014, de les direccions generals de Formació Professional i Ensenyances de Règim Especial, i de Centres i Personal Docent, per la qual es dicten instruccions en matèria d'ordenació acadèmica i d'organització de l'activitat docent dels conservatoris i centres autoritzats d'ensenyances artístiques professionals de música i dansa de la Comunitat Valenciana per al curs 2014-2015. [2014/7267]  
La Llei Orgànica 8/2013, de 9 de desembre, per a la millora de la qualitat educativa (BOE 10.12.2013), promou l'adquisició de competències fonamentals per al desenrotllament acadèmic de l'alumnat. En concret, la Llei Orgànica 2/2006, de 3 de maig, d'Educació (BOE 04.05.2006), dedica el títol I, capítol VI, secció primera, a les ensenyances artístiques. Així mateix el Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de música regulades per la Llei Orgànica 2/2006, de 3 de maig, d'Educació, així com el Reial Decret 85/2007, de 26 de gener, pel qual es fixen els aspectes bàsics del currículum de les ensenyances professionals de dansa regulades per la Llei Orgànica 2/2006, de 3 de maig, d'Educació, constituïxen, junt amb el que disposa l'esmentada llei orgànica, la normativa bàsica d'aplicació en esta matèria.  
  
A la Comunitat Valenciana, el Decret 159/2007, de 21 de setembre, del Consell, pel qual s'establix el currículum de les ensenyances elementals de música i es regula l'accés a estes ensenyances, el Decret 157/2007, de 21 de setembre, del Consell, pel qual s'establix el currículum de les ensenyances elementals de dansa i es regula l'accés a estes ensenyances, el Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances, així com el Decret 156/2007, de 21 de setembre, del Consell, pel qual s'establix el currículum de les ensenyances professionals de dansa i es regula l'accés a estes ensenyances, desenrotllen el que disposa la normativa bàsica, i el Decret 109/2011, de 2 de setembre, del Consell, pel qual es desenrotlla el currículum de les especialitats de Baix Elèctric i Guitarra Elèctrica establides en el Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances. En les respectives disposicions finals, els mencionats decrets autoritzen la conselleria competent en matèria d'educació a dictar les disposicions necessàries per a la seua aplicació i desplegament. Els aspectes d'ordenació acadèmica en estes ensenyances es regulen en l'Orde 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de música i dansa a la Comunitat Valenciana (DOCV 6552, 17.05.2011), així com en les distintes resolucions dels òrgans competents en matèria de centres i ordenació per la qual es regula l'organització i el funcionament dels conservatoris de música i dansa pertanyents a la conselleria amb competències en educació. Esta norma reglamentària serà aplicable en tot allò que no s'opose a normes del mateix rang o superior publicades amb posterioritat.  
  
D'altra banda, l'entrada en vigor de Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana (DOCV 6778, 21.05.2012), afecta determinats preceptes continguts en les normes que despleguen reglamentàriament les ensenyances artístiques professionals de música i dansa en la Comunitat Valenciana.  
  
Com a conseqüència del que s'ha exposat, i amb la finalitat de concretar les modificacions normatives introduïdes, es dicten estes instruccions respecte a l'organització i el funcionament de l'activitat dels conservatoris i centres autoritzats d'ensenyances artístiques professionals de música i dansa d'ensenyances elementals i professionals, per al curs 2014-2015.  
Per tot això, en virtut de les competències que ens conferixen el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, estos òrgans resolen dictar i aprovar les instruccions següents:  
  
  
Apartat únic  
Aprovar les instruccions incloses en l'annex I, a les quals haurà d'ajustar-se l'organització i el funcionament dels conservatoris i centres autoritzats d'ensenyances artístiques de música i dansa de la Comunitat Valenciana per al curs 2014-2015.  
  
València, 25 de juliol de 2014.- El director general de Centres i Personal Docent: Santiago Martí Alepuz. El director general de Formació Professional i Ensenyances de Règim Especial: Marcial Díaz Garrigues.  
  
  
  
ANNEX I  
Instruccions d'organització i funcionament per al curs 2014-2015  
  
Primera. Àmbit d'aplicació  
Estes instruccions seran aplicables en els conservatoris i en els centres autoritzats per a impartir ensenyances elementals i professionals de música i dansa en l'àmbit de gestió de la Comunitat Valenciana, durant el curs 2014-2015.  
  
Segona. Prova d'ingrés i accés  
La inscripció a les proves d'ingrés a primer curs o d'accés a cursos diferents del primer de les ensenyances elementals de música i dansa, així com la matriculació per a realitzar les proves d'accés tant a primer curs com a cursos diferents del primer de les ensenyances professionals de música i dansa en els conservatoris públics de la xarxa de centres docents de la Generalitat Valenciana, es faran de forma telemàtica per mitjà de l'aplicació informàtica habilitada a este efecte per la conselleria competent en matèria d'educació. Una vegada omplida la sol·licitud telemàtica, els aspirants hauran d'imprimir-la per a presentar-la, junt amb els documents adjunts corresponents, de manera presencial, en la secretaria de cada un dels centres en què volen fer la prova.  
  
  
Tercera. Avaluació  
Serà aplicable l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis. Per tant, el reglament de règim interior del conservatori haurà de preveure, per a cada assignatura i especialitat, el nombre màxim de faltes d'assistència, superat el qual s'impossibilitarà a l'alumne o alumna l'aplicació del caràcter continu de l'avaluació.  
  
  
Quarta. Drets de reclamacions  
Caldrà ajustar-se al que disposa el capítol V (articles 13-17) de l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
Quinta. Programació general anual  
1. La programació general anual recull el conjunt d'activitats i ensenyances previstes per al període d'un curs escolar, i constituïx un instrument de planificació global de validesa anual per al centre docent.  
  
2. L'elaboració de la programació general anual serà coordinada per l'equip directiu i tindrà en compte les deliberacions i acords del claustre de professors i l'avaluació de la programació general anual corresponent al curs anterior, per mitjà de la memòria final anual.  
  
3. Una vegada elaborada la programació general anual, serà elevada al consell escolar per a la seua aprovació. Una vegada aprovada, esta es farà pública en la secretaria dels conservatoris, i quedarà a disposició de la Inspecció d'Educació i de qualsevol membre de la comunitat educativa que la sol·licite. La direcció dels conservatoris haurà de remetre un exemplar de la programació general anual a la direcció territorial competent en matèria d'educació abans del 22 de novembre de cada curs escolar, i adjuntar-hi còpia de l'acta de la sessió del consell escolar en què s'haja aprovat.  
4. La programació general anual del centre inclourà, almenys, els punts següents:  
a) L'horari general del conservatori i els criteris pedagògics per a confeccionar-lo que establisca el claustre de professors, d'acord amb la normativa vigent, amb especificació de l'horari dedicat a activitats lectives i complementàries.  
b) La programació didàctica de les assignatures amb inclusió, si és el cas, de les assignatures optatives que s'impartiran, d'acord amb la normativa vigent. Estes programacions didàctiques inclouran els aspectes següents:  
1) Els objectius, competències, continguts i criteris d'avaluació de cada una de les assignatures i especialitats pròpies de cada departament per cursos.  
2) La distribució temporal, de les programacions d'aula, dels continguts durant el curs.  
3) Les decisions de caràcter general sobre la metodologia didàctica que s'aplicarà, així com els materials i els recursos que s'utilitzaran.  
  
4) Els procediments i instruments que s'aplicaran per a l'avaluació de l'aprenentatge de l'alumnat, d'acord amb els criteris d'avaluació establits.  
5) Els criteris de promoció, amb especial referència als mínims exigibles i als criteris de qualificació.  
6) Les activitats de recuperació per a l'alumnat amb assignatures pendents de cursos anteriors, en els casos que siga procedent.  
7) Les mesures d'atenció a la diversitat, si és el cas, per als alumnes que ho requerisquen.  
8) La concreció dels acords i continguts per a promoure la convivència escolar adoptats en el pla de convivència.  
9) La programació de les activitats acadèmiques conjuntes amb altres departaments que afecten diverses especialitats o assignatures.  
10) Les activitats artístiques complementàries i extraescolars que es pretenguen realitzar des del mateix departament o en coordinació amb altres.  
11) En el cas de departaments d'especialitats o assignatures instrumentals, les audicions o recitals que el departament estime necessari que els alumnes realitzen durant el curs. Quant a les assignatures teòriques i teoricopràctiques, els treballs i altres activitats que el departament estime que l'alumnat ha de fer durant el curs.  
  
12) Les propostes dels departaments didàctics per a les proves d'aptituds i d'accés a les ensenyances elementals i professionals.  
c) Programa anual de les activitats complementàries i extraescolars del centre des de principi de curs per a l'alumnat, sense perjuí de posteriors variacions que pot autoritzar el consell escolar.  
d) Programació anual de les activitats de formació del professorat.  
  
e) La planificació de reunions dels òrgans de govern i de coordinació docent del conservatori.  
f) La memòria administrativa, que inclourà el document d'organització del centre, l'estadística de principi de curs, la situació de les instal·lacions i de l'equipament.  
g) Els criteris per a la distribució de les aules, l'accés al material i el préstec o cessió d'instruments.  
h) El pla d'autoavaluació del conservatori i els resultats obtinguts.  
  
5. El personal d'administració i servicis, les associacions de pares i mares d'alumnes, així com el consell de delegats d'alumnes, podran fer suggeriments i aportacions que, si és el cas, seran incorporades a la programació general anual.  
6. La Inspecció d'Educació comprovarà l'adequació de la programació general anual i indicarà al director o directora del conservatori o centre privat autoritzat les correccions que siguen procedents, si n'hi ha, per a comunicar-les al consell escolar i fer les modificacions oportunes.  
7. Al finalitzar el període lectiu establit en el calendari escolar, el claustre de professors avaluarà el grau de compliment de la programació general anual. Les conclusions més rellevants s'inclouran en una memòria final que es remetrà a la direcció territorial competent en matèria d'educació al llarg de la segona quinzena del mes de juliol de cada any natural, perquè l'estudie la Inspecció d'Educació.  
  
  
Sexta. Projecte educatiu de centre  
1. El projecte educatiu de centre estarà constituït pel reglament de règim intern, el pla de convivència, la concreció curricular i el pla d'acció tutorial.  
2. El projecte educatiu constituïx els senyals d'identitat d'un conservatori o centre privat autoritzat i expressa l'educació que desitja i que es desenrotllarà en unes condicions concretes, per tant haurà de contindre els valors, els objectius i les prioritats d'actuació, sense limitar-se als aspectes curriculars, i tindre en compte un punt de vista cultural, que conforme el conservatori o centre privat autoritzat com un element dinamitzador de la zona on està ubicat el centre.  
  
3. El projecte educatiu formarà part de la programació general anual i estarà a disposició de tots els membres de la comunitat educativa.  
  
4. El projecte educatiu de centre definirà els objectius particulars que el conservatori o centre privat autoritzat es proposa aconseguir, partint de la seua realitat i prenent com a referència la legislació vigent.  
  
5. El projecte educatiu del centre també inclourà un projecte curricular, en el qual es farà la concreció del currículum establit per a cada ensenyança, i s'adequarà als objectius generals i específics de les ensenyances, a les característiques de l'alumnat i a l'entorn del centre. Addicionalment, el projecte curricular haurà de distribuir per cursos els continguts i objectius específics, adoptar criteris metodològics generals i unificar totes les decisions sobre avaluació.  
6. La comissió de coordinació pedagògica s'encarregarà de coordinar l'elaboració i responsabilitzar-se de la redacció del projecte curricular de les ensenyances elementals i professionals de música i dansa, d'acord amb el currículum oficial de la Comunitat Valenciana i amb les propostes dels departaments didàctics i les directrius establides pel claustre.  
7. En el procés de reflexió i debat, la comissió de coordinació pedagògica promourà i garantirà la participació de tot el professorat de manera coherent i coordinada, i estimularà l'activitat investigadora i el treball en equip dels professors.  
8. Els projectes curriculars de les ensenyances elementals i professionals de música i dansa concretaran i complementaran el currículum oficial de la Comunitat Valenciana i inclouran:  
a) L'adequació dels objectius generals de les ensenyances elementals i professionals al context sociocultural, socioeconòmic i musical del conservatori i a les característiques dels diferents sectors de la comunitat educativa.  
b) Criteris i orientacions metodològiques de caràcter general.  
c) Decisions sobre el procés d'avaluació, que comprendran procediments i instruments generals d'avaluació, organització de les sessions d'avaluació, criteris generals d'avaluació i criteris d'ampliació, promoció i recuperació.  
d) Les matèries optatives del quint i sext curs de les ensenyances professionals.  
e) Continguts, criteris d'avaluació i criteris organitzatius que regiran la prova d'aptituds per a l'accés a les ensenyances elementals i a les proves d'accés a ensenyances professionals, d'acord amb el que establix la normativa vigent.  
9. El projecte educatiu de centre abordarà, almenys, els aspectes següents:  
a) Objectius propis per a la millora del rendiment escolar i la continuïtat de l'alumnat en el sistema educatiu.  
b) Línies generals d'actuació pedagògica.  
c) Coordinació i concreció dels continguts curriculars.  
d) Els procediments i criteris d'avaluació, promoció i titulació de l'alumnat.  
e) L'organització de les activitats de recuperació per a l'alumnat amb matèries o assignatures pendents.  
f) La forma d'atenció a la diversitat de l'alumnat.  
g) El pla d'orientació i acció tutorial.  
h) El procediment per a subscriure compromisos educatius i de convivència amb les famílies, d'acord amb el que ordene la persona titular de la conselleria competent en matèria d'educació.  
  
i) El pla de convivència per a previndre l'aparició de conductes contràries a les normes de convivència i facilitar un adequat clima escolar a què es referix l'article 7.  
j) El pla de formació del professorat.  
k) Els criteris per a organitzar i distribuir el temps escolar, així com els objectius i programes d'intervenció en el temps extraescolar.  
  
l) Els procediments d'avaluació interna.  
m) Els criteris per a determinar l'oferta d'assignatures optatives de disseny propi.  
n) Els criteris generals per a l'elaboració de les programacions didàctiques de les ensenyances.  
o) Altres criteris que li atribuïsca la persona titular de la conselleria competent en matèria d'educació.  
10. El reglament de règim interior és la norma interna que inclou el conjunt d'objectius, principis, drets, responsabilitats i normes pels quals es regula la convivència i aquelles concrecions particulars referides al funcionament intern del centre, en el marc de la legislació vigent, de tots els membres de la comunitat educativa.  
11. Els conservatoris i centres autoritzats d'ensenyances artístiques elementals i professionals de música i dansa elaboraran, a través de l'equip directiu, i amb les aportacions de la comunitat educativa, el seu reglament de règim interior. Haurà d'incloure, entre altres, les normes que garantisquen el compliment del pla de convivència.  
12. El reglament de règim interior concretarà i adaptarà, en el context de cada conservatori i centre autoritzat d'ensenyances artístiques professionals de música i de dansa, el contingut del Decret 39/2008, de 4 d'abril, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis.  
L'alumnat matriculat té l'obligació d'assistir a classe i al centre, d'acord amb l'article 24 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis. A este efecte, els reglaments de règim interior dels conservatoris, aprovats pels respectius consells escolars, establiran el nombre màxim de faltes d'assistència que impossibilitarà l'aplicació del caràcter continu de l'avaluació, de conformitat amb el que disposen l'article 33 i la disposició addicional primera del mencionat Decret 39/2008, de 4 d'abril, del Consell.  
  
  
Sèptima. Pianista acompanyant  
En els conservatoris de música, en compliment de la normativa vigent, este professorat s'integrarà en el departament o departaments didàctics corresponents a les especialitats en què exercisquen la seua labor de suport. Així mateix, participarà activament en les reunions i decisions que l'equip docent convoque com a conseqüència del seguiment i l'avaluació de l'alumnat, així com en les activitats establides en la programació general anual del centre. En tot cas, l'atenció a l'alumnat per part d'este professorat s'ajustarà al que disposa la normativa vigent en matèria d'organització i funcionament dels conservatoris.  
  
  
Octava. Horaris del personal docent  
De forma subsidiària, el personal docent dels conservatoris dependents de la Generalitat Valenciana atendrà el que disposa la normativa vigent en matèria d'educació secundària, tant en distribució horària como en funcions, mentres no se'n desplegue normativa pròpia. Així mateix, en aplicació del Decret 73/2012, de 18 de maig, del Consell, a l'horari del personal docent, mentres continue vigent l'excepcionalitat de 20 hores lectives, serà aplicable la possibilitat de poder incloure, com a màxim, fins a 6 hores lectives en una mateixa jornada laboral.  
  
  
Novena. Aplicació de normativa  
Tots aquells aspectes que no es consideren en la normativa vigent d'ensenyances reglades de música i dansa, de forma subsidiària, s'acolliran al que s'ha disposat per a les ensenyances d'educació secundària.  
  
Deu. Difusió i supervisió  
Les direccions dels conservatoris i centres autoritzats i la Inspecció d'Educació vetlaran pel compliment de tots els preceptes continguts en esta resolució i informaran del contingut els diferents membres de la comunitat educativa. En este sentit, es prestarà atenció especialment a les proves d'ingrés i accés, entrada i eixida de la comunitat educativa als centres, programacions didàctiques, compliment de l'horari per al professorat i alumnat, així com la vigilància de les condicions òptimes dels espais on tenen lloc totes les activitats grupals, amb atenció especialment a les audicions públiques.